- Mennesket er jo belastet med dårskab. Vi boller udenom, vi er fordrukne, og vi ryger. Det er der, historierne er. Og vi svælger os i det og elsker at se det. Den medrivende historie i et vegansk miljø, hvor alle lever i harmoni, er ikke lavet. Og hvad så med druk og tykke personer. Det stopper aldrig, og derfor skal man lade være med at gå ned ad denne vej på nogen som helst punkter, slår han fast.

Smøger, joints og absint

I den yngre generation af filmskabere tyder det heller ikke på, at fremtidens film ser røgfri ud.

31-årige Aske Bang er uddannet instruktør fra den danske filmskole og var i 2016 nomineret til en Oscar for sin kortfilm 'Silent Nights'.

- Jeg vil gerne have lov til, at folk kan ryge i mine film, når jeg vil. Aske Bang, 31 år og filminstruktør

Han er i fuld gang med optagelserne til sin første danske spillefilm, der hedder 'Welcome to the Moon'. I filmen er der en scene, hvor Lars von Trier og Erik Clausen har en lille rolle, hvor der både bliver røget smøger, joints og drukket absint. Og det skal der ikke laves om på.

- Generelt går jeg ikke ind for nogen former for censur i film. Jeg er bange for, at tingene kan gå hen og blive for kedelige, hvis der kommer så mange regler for, hvad der må og ikke må være i voksenfilm. Jeg går ind for, at der er fri fortælling, siger filminstruktøren.

Selv har Aske Bang røget, siden han var 17 år og understreger, at han på ingen måde opfordrer unge til rygning.

- Jeg anbefaler ikke nogen at ryge, for jeg ved godt, hvor usundt det er og går stadig og håber, jeg stopper en dag. Det er bare fucking svært at komme af med vanen. Så jeg kan godt forstå tanken bag censuren, jeg tror bare ikke, det er i kunst og film, hvor man skal sige til folk, at de skal stoppe. Jeg vil gerne have lov til, at folk kan ryge i mine film, når jeg vil, slår han fast.

Farligt at censurere

29-årige Lea Lykke er producer på den selvstændige filmuddannelse Super16 og mener, filmbranchen bør tage et medansvar. Bare ikke på den her måde.

- Jeg synes, vi alle har et ansvar for, at unge ikke begynder at ryge, men om det er den rigtige måde, tror jeg ikke. Jeg mener, det er farligt at censurere på den måde. Skal man så også gå ind og bestemme, hvad folk skal spille af computerspil i deres fritid, siger Lea Lykke, som understreger, at hun udtaler sig om emnet som privatperson.

- Jeg kan ikke tale for hele min generation, men for mig selv, og her mener jeg, folk skal have lov at lave film på den måde, de har lyst til, siger hun.

'Tag et medansvar'

Hos Kræftens Bekæmpelse roser man Netflix' initiativ og mener, at den danske filmbranche også bør påtage sig et ansvar.

- Jeg synes, det er ærgerligt, at man i den danske filmbranche er fuldstændigt afvisende i forhold til at være mere bevidste om, hvor meget rygning fylder i deres produktioner. Det handler ikke om at forbyde rygning, men at se på, hvornår man bruger det, og om cigaretten behøver at spille den her hovedrolle, siger afdelingschef for forebyggelse og oplysning Mette Lolk Hanak.